Egpaar op hoewe oorval, aangerandArgieffoto: Reint Dykema ’n Egpaar is Saterdagmiddag op hul kleinhoewe in die Bokfontein-omgewing in Noordwes deur drie onbekende mans oorval en aangerand. Kol. Amanda Funani, woordvoerder van die polisie, het Sondag aan Maroela Media gesê die man (77) en vrou (75) verkoop vleis vanaf die kleinhoewe vir ŉ ekstra inkomste. Drie mans het omstreeks 15:30 die kleinhoewe betree onder die voorwendsel dat hulle vleis by die egpaar wou koop, toe hulle toeslaan. Hoewel albei deur die mans geslaan is, het die vrou die ergste daarvan afgekom en is sy na ’n hospitaal vir mediese behandeling geneem. Die man het ligte beserings in die voorval opgedoen, het Funani gesê. Sy vertel dat die mans daarna op die vlug geslaan het met twee van die egpaar se vuurwapens asook twee selfone en ’n skootrekenaar. Die verdagtes is steeds soek. Die polisie ondersoek ’n saak van huisroof.